OLIVER NIÑO

ENERGIATISZTÍTÁS

5 LÉPÉS A FELGYÜLEMLETT FIZIKAI ÉS ÉRZELMI ENERGIABLOKKOK FELOLDÁSÁHOZ ÉS A REZGÉSSZINTED EMELÉSÉHEZ

A fordítás az alábbi kiadás alapján készült:

Oliver Niño / Spiritual Activator

Hay House Inc., USA, 2023

Fordította

Kováts Viktória

Szerkesztette

Barsi Nikoletta

Copyright © Mandy Morris Coaching International LLC, 2023

Hungarian translation © Kováts Viktória, 2024

Hungarian edition © GLB Könyvkiadó Kft., 2024

Cover design © GLB Könyvkiadó Kft., 2024

Original cover design: 99 Designs

Original interior design: Alex Head / Draft Lab

Interior photos/illustrations: Liezl B., Authentic Living

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését sem. Nem helyettesíthetik a képzett egészségügyi szakemberrel folytatott konzultációt. E könyv tartalma csupán segítséget nyújt egy egészségügyi szakember által előírt észszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

GOOD LIFE BOOKS, BUDAPEST

Felelős kiadó Eitner Noémi és Melher Viktor igazgatók

Műszaki vezető Horányi Laura

Főszerkesztő Melher Viktor

Tipográfia Madarász György

Borítót készítette Tóth Attila

Elektronikus változat
Békyné Kiss Adrien

EPUB ISBN 9789636300876

MOBI ISBN 9789636300883

Mandynek, Braynek, Zinek és az új babának. Ti vagytok nekem a „MIÉRT”.

És azoknak, akik követtek engem az évek során. A történeteitek és az átalakulásotok segített nekem még több embert elérni, és még több fényt elhozni erre a világra.

Szeretlek titeket.

TARTALOM

Bevezetés

I. RÉSZ: OLDD FEL A BLOKKOKAT A SPIRITUÁLIS MEGTISZTULÁSHOZ

1. fejezet: Ajándékok, gyógyulás és mások szolgálata

2. fejezet: Miért van szükségem megtisztulásra?

II. RÉSZ: A 15 NAPOS TERVED

3. fejezet: 1–3. nap: Védelmezd az energiád

4. fejezet: 4–6. nap: Tisztítsd meg az energiád

5. fejezet: 7–9. nap: Emeld magasabb szintre az energiád

6. fejezet: 10–12. nap: Fedezd fel az ajándékaidat

7. fejezet: 13–15. nap: Gyakorold a képességeidet, és kezdd el a küldetésmunkád

Utószó: Szórd az áldást

Egy különleges meghívás: Csatlakozz az Energiatisztítás lélekcsaládhoz

Köszönetnyilvánítás

BEVEZETÉS

Átélted már valaha a következő dolgokat?

Amikor nyilvános helyen vagy, sokszor úgy érzed, nagy hatással van rád mások energiája, amitől túlterheltséget, frusztrációt, szorongást, esetleg pánikot érzel, pedig mélyen belül csak békére, nyugalomra és tisztánlátásra vágysz. Krónikus fájdalommal vagy megterhelő betegséggel küszködsz (vagy egy szeretted van ebben az állapotban), és már mindent megpróbáltál, hogy javuljon a helyzet, és válaszokat kapj, de semmi sem hoz tartós megoldást.

Mindig megmagyarázhatatlan dolgok történtek veled gyermekkorodban, és senki sem tudta megmondani ennek az okát. Talán azok a dolgok, amikről álmodsz, a valóságban is megtörténnek, vagy egyszerűen csak „tudsz” dolgokat, de nem tudod, hogyan vagy miért van ez. Esetleg képes vagy látni más dimenziókat, talán „üzeneteket” is kapsz a túloldalról.

A nap végére teljesen kimerülsz, és úgy érzed, az emberek folyton mindent csak elvesznek és elvesznek tőled. Úgy tűnik, toxikus vagy negatív embereket vonzol az életedbe, akik szintén leszívják minden energiádat és életerődet, de végre JÓL akarod magad érezni.

Spirituális ébredésen mész keresztül, az életed pedig egy hullámvasúthoz hasonlít. Válaszokat keresel a kérdéseidre, de valamiért nem látod tisztán a megoldást.

Tudod, hogy más vagy, mint a többiek. Nem e világi energiákkal és spiritualitással vagy összhangban; tudod, hogy az élet többről szól, mint ami a szemnek látható, és készen állsz ezt felfedezni.

Átélted a „lélek sötét éjszakáját”, és most szeretnél az életed következő fejezetéhez lapozni, mert legbelül tudod, hogy valami nagyobbra vagy hivatott, még ha most nem érted is, ezt mit jelent pontosan.

Ha ezen forgatókönyvek bármelyike ismerősen csengett, akkor ez a könyv kifejezetten neked szól.

Magam is átmentem ezeken a dolgokon. Mindegyiket átéltem, és most végre kiértem az alagútból. Nemcsak fény vár téged az út végén, de rájössz majd, hogy ez nem a vég – hanem egy teljesen új kezdet. Nem az utad végén jársz, hanem átléptél a másik oldalra.

Ezen az oldalon pedig egy céltudatos, örömmel, szeretettel, boldogsággal, békével, üdvösséggel, tisztánlátással és teljességgel teli élet vár, és én azért vagyok itt, hogy lépésről lépésre megmutassam, hogyan jutottam el ide. Ennek segítségével te is felszabadíthatod magad a láthatatlan energiablokkok alól, amelyek eddig visszatartottak.

Az Energiatisztítás című könyvem könnyed és egyszerű megoldást kínál ahhoz, hogy át tudj törni az élet visszásságain. A programom segítségével többé már nem kell találgatnod, miért érzed úgy magad, ahogyan, és eltávolíthatod a bénító blokkokat az energiameződből, amelyek közötted és a bőség között állnak. Biztosan tudod már, micsoda gyógyító erővel rendelkeznek a zöld turmixok, a májtisztító és méregtelenítő diéták. Nos, pont olyan fontos az energiatestedet is megtisztítani, mint a fizikai testedet és az elmédet. Ezzel az energetikai gyökereknél leledző összes problémát kiküszöbölheted, így a testeden végre keresztüláramolhatnak majd az isteni frekvenciák. Ez az energia megadhatja neked a szükséges útmutatást, amelyre szükséged van spirituális ajándékaid feltárásához, céljaid eléréséhez és a gyarapodáshoz.

Az energiablokkok lelassítják, eltompítják vagy teljesen megszüntetik azt a képességedet, hogy önmagad legnagyszerűbb verziója lehess – a méregtelenítés viszont eltávolítja a fizikai, érzelmi, spirituális és energetikai testedről a negatív tapasztalatok által felhalmozódott kártékony energetikai hatásokat. Ebben a könyvben elmagyarázom, hol helyezkednek el az energetikai blokkok a rendszeredben negatív hiedelmek, érzelmek és fizikai problémák formájában. A traumák, a családi gyökerek és a környezeti tényezők a félelem, a bűntudat, a harag, az elárultság, a haszontalanság, a megbántottság és az alkalmatlanság érzését keltik, amelyek veszélyes szabad gyökökként áramlanak át rajtad. Ezek blokkokat hoznak létre az energiameződben, ami testi betegségeket, párkapcsolati problémákat, megrekedtséget, a bőség, az életcélok és az önbizalom hiányát, szorongást, depressziót és/vagy általános boldogtalanságérzést okozhatnak. Bizonyos faktorok életben tartják ezt az energiát, beleértve a negatív hiedelmeket is. Amikor a gyógyító módszerem segítségével megtisztítod vagy eltávolítod a nyomasztó blokkokat, nemcsak az energetikai mezőidet méregteleníted – ezáltal gyógyítva önmagad –, hanem lehetőséget kapsz arra is, hogy kapcsolódj egy magasabb erőhöz, életre hívd az ajándékaidat, és így végre a küldetésednek szentelheted magad. Arra vagy bekötve, hogy megtisztítsd az energiameződet. A lelked egy tiszta energetikai állapotban érkezett ide, így az univerzum is arra biztat, hogy térj vissza ehhez a természetes létformához.

Ez a méregtelenítő program két részből áll. Az I. részben megismerheted a történetemet, olvashatsz az energiagyógyításról, és arról, miért fontos energetikai szinten megtisztítani a rendszeredet. A II. részben bemutatom, pontosan milyen lépéseket fogsz megtenni a 15 napos méregtelenítés során. A program csupán öt lépésből áll, és mindegyiket három nap alatt fogod elsajátítani. Először megtanulod, hogyan tudod megvédeni, megtisztítani és magasabb szintre juttatni az energiádat, majd segítek felfedezni az ajándékaidat és azt, hogyan tudod követni az életed küldetését. Minden 3 napos blokk különböző gyakorlatokat, eszközöket és meditációkat kínál majd, a blokkok végén pedig el tudod dönteni, melyek segítettek a leginkább a rendszered méregtelenítésében.

Ahogyan haladsz előre, egymásra fogod építeni a gyakorlatokat, mindig hozzáadva az előző napokon tanultakat, így létrehozol egy rutint, amely pozitívan megváltoztatja az energiádat, és végül az egész életedet. Ha esetleg letérnél a megtisztulás felé vezető útról, egyszerűen csak folytasd ott, ahol abbahagytad, és ha a program befejezése után még mindig érzel energetikai blokkokat, esetleg a spirituális ajándékaid nehezen bújnak elő, egyszerűen ismételd meg a folyamatot. Vannak olyan klienseim, akik háromhavonta szeretik megismételni a méregtelenítést, hogy energiájukat tisztán és könnyedén áramló állapotban tudják tartani. A programot úgy alakítottam ki, hogy sokoldalú, személyes és intuitív legyen, így ha véget ért a velem töltött 15 nap és megtanultad, mitől érzi magát a legjobban a rendszered, akkor már hivatalosan is a tested szakértője leszel, így el tudod dönteni, mi támogatja legjobban az energiaáramlásodat.

A fizikai, az érzelmi és az energetikai tested óriási átalakuláson fog keresztülmenni csupán két hét alatt, miközben megtisztítod az energiameződet a blokkoktól és mérgektől, illetve megtanulod, hogyan tudod fenntartani ezt a tiszta állapotot. Az Energiatisztítás békét, boldogságot és bőséget fog bevonzani az életedbe.

Sok néven szólítottak már felnőtt életem során: energiagyógyító, spirituális útmutató, fényküldött, influenszer… de az igazság az, hogy csak egy átlagos fickó vagyok, akit egy rendkívüli spirituális ébredés vezetett el lelki küldetéséhez: a feladatom minél gyorsabban megmenteni a szenvedéstől a hozzád hasonló embereket, és segíteni nekik felfedezni a bennük rejlő valódi, óriási erővel bíró lehetőségeket. Közel húsz éve foglalkozom energiagyógyítással, és már több millió léleknek mutathattam meg, hogyan tisztíthatják meg az energiájukat, aminek köszönhetően végre létre tudták hozni azt az életet, amire annyira vágytak – és azt, amely mindig összhangban áll a legfelsőbb jóval az univerzumban. A Geo Love Healing nevet viselő programomban segítek az embereknek megismerni saját energiájukat, feloldani a mentális, érzelmi és energetikai blokkokat, valamint okleveles gyógyítókká és életvezetési tanácsadókká válni. Workshopokat, előadásokat, valamint online órákat tartok a világ minden tájáról érkező diákok számára. A folyamat gyors eredményeket hoz, én pedig arra törekszem, hogy az utazás során hű maradjak önmagamhoz és támogassam a tanulókat. Több mint húszezer gyógyító ülést tartottam és közel kétmillió, hatvan különböző országból származó diákot tanítottam online. E-mailek ezrei érkeznek hozzám havonta olyan ébredező lelkektől, akik meg akarják osztani velem a sikerüket. Ezért vagyok biztos abban, hogy az energiatisztító program és a többi spirituális eszköz is működik. Ha végigcsinálod a lépéseket, te is sikerrel jársz majd.

A gyógyítást illetően szinte mindent egyedül tanultam meg, de ezt tudatosan alakítottam így. Biztosra akarok menni abban, hogy tényleg pont annyira hasznosak és valódiak a hozzám érkező üzenetek és a leckék, amelyeket tanítok, mint amikor megkaptam azokat. Ezek a módszerek rajtam keresztül érkeznek, de eredetileg nem tőlem származnak. Egy magasabb erő küldte hozzám őket. Viszont az én felelősségem megosztani másokkal azokat a dolgokat, amelyek megváltoztatták az életemet és sok-sok kliensemét is. Az ősidők óta jelen lévő isteni bölcsesség hírnöke vagyok. A legfelsőbb jó érdekében használom ezt az információt, annak érdekében, hogy jó irányba indítsam a világot, és adjak valamit az embereknek. Arra is ráébredtem, hogy az energetikai méregtelenítés a legfontosabb első lépés mindazok számára, akik át akarják adni az irányítást a legfelsőbb énjüknek.

Mindegy, milyen élethelyzetben vannak, akárcsak te, a tanulóim is szeretnék megérteni az érzelmi múltjukat, feltárni a spirituális ajándékaikat és a küldetésüket. Vannak köztük gazdag üzletemberek, elnöki családok, egészségügyi szakemberek, alternatív gyógymódokkal dolgozó szakemberek, poszttraumás stressz-szindrómával küzdő volt katonák, pszichológusok, mentőcsapatok tagjai, akik ki akarják egészíteni a gyakorlataikat, egészségügyi és wellnessdolgozók, tanárok, villanyszerelők, szülők és ez a változatos lista így megy tovább. Amikor a klienseim először eljönnek hozzám, a legtöbben nem tudják, mit takar az energiagyógyítás, és miért olyan fontos ahhoz, hogy elégedettnek, boldognak és békésnek érezhessék magukat. Megmutatom nekik, hogy amikor megtanulod megtisztítani az energiádat, az egész életed átalakul. Egy tiszta energetikai mező javíthat vagy ronthat kapcsolatokon, otthoni helyzeteken, alváson, egészségen, munkán, anyagiakon és minden máson – egy energetikai újraindítás pedig megszünteti azokat a környezeti, generációs és érzelmi méreganyagokat, amelyek visszatartanak attól, hogy a legegészségesebb önmagad lehess. Amikor ezt a negativitást megtisztítottad, feltöltődött energiád megnyitja az ajtót spirituális ajándékaid felfedezése és gyakorlása felé, valamint a küldetéseddel is megismerkedhetsz. Ez táplálja és örömmel tölti meg a lelkedet.

Bónusz: Számos szakrális geometriai mintát fogsz találni ebben a könyvben, amelyek a testvérem, Liezl számára jelentek meg. Ezeket használhatod védelemre, meditációra, de akár egy szándékot is megfogalmazhatsz általuk, ha úgy érzed, vonzódsz valamelyik képhez.

Készen állsz a kalandra? Megígérem neked, hogy amikor végeztünk, az életed nem lesz ugyanolyan, a legjobb értelemben véve. Alig várom, hogy te is megtapasztald azt a rengeteg csodát, amit az élet adni tud neked.

Néhány szó Istenről

Az Energiatisztításban sokat fogok beszélni Istenről. Bár katolikus családban nevelkedtem, az Istenről alkotott nézeteim rengeteget változtak, és most inkább egy nemtől független energiaforrásként látom, nem pedig fehér szakállú mindenható férfiként, aki egy pihe-puha felhő tetején üldögél az égben. Számomra Isten az a végtelen energiaforrás, amelyből minden megszületik, és amelyben minden véget ér. Azt is gondolom, hogy Isten univerzumában a lelkek újra és újra több életidőbe leszületnek azért, hogy leckéket tanuljanak meg – és néha nem a Földre érkeznek, hanem más bolygókra. Sőt, azt is hiszem, hogy egyszerre több idővonal is létezik, hiszen az idő egy ember alkotta koncepció. Emiatt az is meggyőződésem, hogy az életed bármely verziójába képes vagy átteleportálni, ha ismered ehhez a megfelelő gyakorlatokat. Azért említem ezeket az elképesztő koncepciókat, mert vissza fogok rájuk utalni a könyvben, és azt akarom, hogy értsd, miről beszélek.

Bár az univerzum energiaforrására gondolok, amikor az Isten szót használom, más gyakori elnevezések is léteznek, mint Forrás, univerzum, az istentől eredő, felsőbb erő, és így tovább – ezeket a kifejezéseket néha felváltva használom. A felsőbb én kifejezést is szeretem, amely a lelked legbölcsebb, legtudatosabb, leghatalmasabb, Istenhez leginkább kapcsolódó része. A felsőbb éned köti össze a materiális világot a misztikummal. Segít megtalálni az utadat testet öltött lényként ezen a földön. A felsőbb éned ezenkívül az a verziód, amely mindenre tudja a választ, és amely számos spirituális ajándékot tudhat magáénak.

1. fejezet

AJÁNDÉKOK, GYÓGYULÁS ÉS MÁSOK SZOLGÁLATA

Amikor fiatalabb voltam, ritkán éreztem magam jól a bőrömben. Mindig feszült, reményvesztett, megrekedt és szomorú voltam, emellett nagyon különböztem másoktól. Népszerű önfejlesztő módszerekhez fordultam, azt remélve, hogy azok majd elvezetnek a belső békéhez és bőséghez, de az erőfeszítéseim sorban kudarcot vallottak. Megerősítéseket ismételgettem, boncolgattam és átalakítottam a korlátozó hiedelmeimet, rengeteg önsegítő könyvet olvastam, és terápiára jártam. De mindegy volt, mennyi „munkát” végeztem el önmagamon, az életem egy helyben állt, vagy egyenesen romlott a helyzetem.

Ez egészen addig így ment, amíg tanulni nem kezdtem a testünkben és testünk körül létező energiáról, és arról, hogy ennek az energiának a tisztán tartása hogyan képes feltárni és élesíteni spirituális ajándékainkat és küldetésünket az életben. Ekkor minden megváltozott

Alapjaiban.

Rájöttem, hogy az energetikai testükről pontosan olyan fontos gondoskodni, mint a fizikai, mentális és érzelmi állapotunkról. Nem számít, milyen a háttered, mi a vallásod, az energia mindenképp hatással van rád – mélyebben, mint hinnéd. A boldogság, a béke, az elégedettség kulcsa tehát az energetikai test megtisztítása és megismerése. Amikor ennek módszerét megtanultam, az élet elkezdett értem dolgozni, nem pedig ellenem. Magabiztosabb, vibrálóbb lettem, szeretve éreztem magam, egy voltam Istennel. Végre önmagam voltam, az az ember, akit annyira meg akartam mutatni másoknak. Elképesztő barátokat, partnereket, üzleti lehetőségeket és egy olyan életstílust vonzottam be, amelyet megérdemeltem – a toxikus emberek és tapasztalatok pedig elmaradtak mellőlem. Az elfogadás, a bőség és a siker már nemcsak álom volt, hanem valóság. Elérni a lehetetlent nemcsak elkerülhetetlenné vált, hanem napi történéssé. A csodák és az áldások olyan gyakran jelennek meg az életemben, hogy az emberek néha viccet is csinálnak belőle, mert az életem olyan, mint egy film, de számomra ez a normális. Több mint húsz év telt el azóta, hogy felfedeztem ezt a rendkívüli erőt, amely a megértéssel, a méregtelenítéssel és az energia megfelelő használatával válik elérhetővé, és amely segített az álmaimat valóra váltani. Ez a fajta öröm, bőség és tisztánlátás a te lelked természetes állapota is. Hadd mutassam meg neked, hogyan jutottam el idáig, így megláthatod, hol ér össze a történetünk – ezzel a könyvvel pedig magad is átélheted az univerzum csodáját.

SPIRITUÁLIS KEZDETEK

Eredetileg Maniláról származom, ami a Fülöp-szigetek fővárosa. Ha még nem jártál ott, leginkább New Yorkhoz tudnám hasonlítani a szülővárosomat – egy nagyvárosi játszótér, tele felhőkarcolókkal, turistákkal és változatos társadalmi osztályrendszerrel. A középiskola befejezéséig ott éltem. Akkoriban a legtöbb helyi beszélt angolul, beleértve a családomat is. Azt gondolom, hogy a városban élő nemzetiségeket legjobban az éttermek mutatják be – kínai, olasz, japán, francia, közép-keleti és így tovább. A városon kívül a táj általában régimódi, fejletlen. Texas vagy Arizona vidéki területeire emlékeztet, ahol mérföldeken át vezethetsz anélkül, hogy teheneken és gazdaságokon kívül bármi mást látnál.

A katolicizmus mindig is az elsődleges hitrendszer volt a Fülöp-szigeteken, így nem csoda, hogy magam is egy vadul katolikus családban nőttem fel. A filippínó kultúrával kapcsolatban az a vicces, hogy az emberek egyszerre nagyon babonásak is. Így hát sok más családhoz hasonlóan az enyém is alkalmazott olyan spirituális gyakorlatokat, amelyek közel sem voltak vallásosak. Például amikor új házba költöztünk, a szüleim felfogadtak egy albularyót, egy népi gyógyítót, aki megáldotta a földet. Akkor is kihívták hozzánk, amikor valaki beteg volt, vagy igazán sötét hangulatban találta magát. Az albularyo azt jelenti, kuruzsló, népi gyógyító, boszorkánydoktor. Gyerekként én és a barátaim is agimatot viseltünk – bronzból, rézből, fából vagy csontból készült amulettet –, amely a Fülöp-szigeteki mágiához és varázsláshoz kötődik. Úgy hittük, a talizmán szerencsét hoz, és misztikus ereje biztonságban tart minket. Egyrészt tehát a szokatlan spirituális gyakorlatok tabunak számítottak, másrészt viszont a kultúránk részét képezték. Ez hasonló ahhoz, hogy az olaszok nagy része szigorúan követi a katolikus hitet, amely elítéli a természetfelettit, mégis viselik a cornicello nevű medált – a szó olaszul egyébként szarvat jelent –, amely megvédi őket a gonosz szemétől.

A családom nemcsak használta ezeket a spirituális gyakorlatokat, amikor a Szellem megmozgatta őket, de olyan spirituális ajándékokkal is rendelkeztek, amelyekről a barátaim körében még csak nem is hallottam. Fiatalkoromban apai nagyapám, akit Lolónak hívtunk, gyakran beszélt a halott rokonaink lelkeivel, de csak akkor, amikor úgy érezte, szükséges. Amikor a családom egy örökség miatt háborúzott, Lolo kapcsolatba lépett elhunyt édesapjával, hogy segítsen megszüntetni a rivalizálást. Lolo mennyei tanácsadásért és segítségért is folyamodott az eltávozott rokonokhoz, hogy egészséggel kapcsolatos problémákra is megoldást találjon. Amikor kapcsolatot teremtett velük, a feje hátra hullott, a hangja mély és lassú lett, a testbeszéde pedig pontosan olyanná vált, mint a léleké volt, akivel éppen kommunikált. Ha emberként az a lélek magas volt, Lolo hátrahúzta a vállait, hogy nagyobbnak tűnjön, ha pedig életében sántított, azt is utánozta. A lélek aztán közölte a nevét, és átadta üzenetét. Ez egyszerre volt rémisztő és lenyűgöző látvány.

A szüleim is rendelkeztek ajándékokkal, így ezek a képességek a családom mindkét oldaláról érkeztek hozzám. Az apám különböző hangokon volt képes szólni, és úgy gondolta, ez a Szentlélek áldott ajándéka számára, bár ma már tisztában vagyok vele, hogy az energiával kapcsolódott ilyenkor, és a nyelvét használta arra, hogy felvegye az energia hangfrekvenciáját. Eközben édesanyám intő jelekről álmodott, amelyek főleg a családtagokat érő balesetekre, közelgő halálhírekre, hűtlen hitvesekre hívták fel a figyelmét, az álmai pedig egytől egyig valóra váltak. Egyszer azt álmodta, hogy az unokatestvére jegyese borzasztó autóbalesetet szenved. Két héttel később az autó tragikus módon ütközött, a férfi pedig kirepült a szélvédőn, és életét vesztette.

Aztán időnként spirituális jelenségeket és mitikus lényekkel való megdöbbentő találkozásokat tapasztaltunk meg. Egyszer az anyai nagymamám halálának évfordulóján minden családtagom érezte a parfümje átható illatát, amely az egész szobát átjárta. A kedvenc virágának illata is ott volt, a sampaguitának nevezett Fülöp-szigeteki jázminé, ami a nemzeti virágunk is. Hasonlóan ahhoz, ahogy az íreknek ott vannak a koboldjaik, a filippínó folklórban nekünk ott van a Kapre. A Kapre viszont se nem cuki, se nem játékos. Egy óriási, göcsörtös fára emlékeztet, és jellemzően magas, sötét, szőrös és nagyon izmos. A Kaprékról azt is mondják, hogy szivaroznak és borzasztó büdösek. Szeretik megviccelni az embereket, és összebarátkozni olyan nőkkel, akiket vonzónak találnak. Amikor a húgom, Pia hétéves volt, megesküdött rá, hogy hallotta egy Kapre mély nevetését és hívogató szavait, de ő azonnal üvöltve elszaladt. Amikor elmondta ezt a felnőtteknek, mindenki hitt neki, aztán maguk is elmesélték a saját találkozásukat egy Kapréval.

Ez talán úgy hangzik, mint egy sztori, amit sütögetésekkor vagy családi összejöveteleken mondunk el, de valójában még mindig rengeteg félelem és szégyenérzet övezte az olyan spirituális furcsaságokban való hitet, amelyeket a katolicizmus nem nézett jó szemmel. Ettől függetlenül is kíváncsi voltam, különösen azért, mert nagyjából hétéves koromtól magam is megtapasztaltam ezeket a megmagyarázhatatlan találkozásokat. Egyrészt képes voltam megérezni olyan dolgokat, amelyeket az osztálytársaim nem. Ösztönösen tudtam, mit gondoltak és éreztek az emberek körülöttem, megéreztem a szobában lévő lelkek jelenlétét, és láttam az angyalok és más lények körvonalát a levegőben. Libabőrös lettem, a szívem zakatolt, a félelem és a lenyűgözöttség közötti határon táncoltam. Általában persze a rettegés győzött, amikor ezek a dolgok megtörténtek, így megtanultam lezárni a spirituális képességeimet azáltal, hogy figyelmen kívül hagytam a hatodik érzékemet, és lefoglaltam magam az iskolai feladataimmal. Ezenkívül rengeteget imádkoztam, amikor épp nem cigiztem vagy lambanogót öntöttem le a torkomon, ami egy filippínó rövidital. Az alkohol eléggé eltompított ahhoz, hogy gyengítse a spirituális antennámat és észlelésemet, ma viszont már tudom, hogy ennek oka az, hogy elhalványítja a csakrákat és a harmadik szemet.

Ahogy telt az idő, egyre jobban rejtőzködtem, és lassan egyáltalán nem tudtam beilleszkedni az iskolai közösségbe, mert egyáltalán nem éreztem „normálisnak” magam. Aggódtam, hogy a többiek érzik, különbözöm tőlük. Számkivetetté váltam, akit gyakran bántottak, és sokszor arra kényszerítettek, hogy a fiúvécében egyem meg az ebédemet. Kerestem egy üres fülkét, magamra zártam az ajtót, leültem az ülőkére, és felemeltem a lábam, hogy senki ne vehessen észre bent. Ha tudtam volna, mekkora áldást jelentenek az ajándékaim, és hogy képes vagyok őket irányítani, talán nem éreztem volna magam ennyire zaklatottnak és szégyentelinek. Visszatekintve bármit megadtam volna valamiféle útmutatásért, amely megmagyarázhatta volna azt, amin keresztülmegyek – valaki, aki elmondta volna nekem, hogy ezektől a képességektől különleges vagyok, nem furcsa. Szeretném azt hinni, hogy az ajándékaimat a többiek mélyebb megértésére és arra használtam volna, hogy ők is megértsenek engem.